- Laszlo Dioszegi, şocat după ce Cosmin Matei a fost depistat pozitiv
- Singurul reproş adus mijlocaşului
Laszlo Dioszegi a fost şocat după ce Cosmin Matei a fost depistat pozitiv. Mijlocaşul celor de la Sepsi a fost testat după meciul dintre Sepsi şi Universitatea Craiova, iar rezultatul a fost pozitiv.
Clubul Sepsi a fost notificat chiar înaintea partidei cu FCSB, pierdută de covăsneni, scor 1-2. Cosmin Matei nu a jucat în meciul de pe Arena Naţională, dar nu din cauza acestui test, ci din cauza unei accidentări.
Laszlo Dioszegi, şocat după ce Cosmin Matei a fost depistat pozitiv: "Am rămas fără cuvinte"
Laszlo Dioszegi, patronul celor de la Sepsi, a confirmat faptul că Matei a picat testul anti-doping. Dioszegi nu crede însă că mijlocaşul de 32 de ani ar fi putut să se dopeze în mod intenţionat şi aşteaptă şi rezulatul probei B. De asemenea, patronul celor de la Sepsi spune că echipa nu a fost încă notificată, Matei fiind cel care a primit o înştiinţare, după care a anunţat clubul:
"Înaintea meciului cu FCSB am aflat. La mijlocul săptămânii trecute a venit jucătorul să ne spună că a primit o înştiinţare de la anti-doping, că a fost depistat pozitiv. El a spus că nu a luat absolut nimic. A fost răcit acum nu ştiu cât timp, înaintea meciului cu Craiova. A luat şi nişte medicamente, dar e sigur că nu sunt medicamente interzise. Acum trebuie să meargă să facă testul B. Nu ştiu cum e, pentru că noi habar n-avem, salvă Domnului. Noi nu ştim ce înseamnă niciun test. O să facă testul 2 şi după aceea se dă verdictul şi putem să discutăm despre ce se întâmplă.
Personal, nu cred, dar în ziua de astăzi nu e de mirare nimic. Personal îl cred pe Matei, sunt sigur că nu a luat substanţe cu voia lui. Să vedem, să iasă testul. Până la testul B, Matei e nevinovat pentru noi. Vedem după testul B, ce rezultat o să aibă.
Comunicare la club nu a venit, ceea ce mi se pare ciudat. A venit o scrisoare la el şi a venit la secretariatul clubului să ne arate ce scrisoare a primit. Dacă nu venea el la noi, acum nu ştiam nimic", a declarat Laszlo Dioszegi, pentru Antena Sport.
Laszlo Dioszegi nu are emoţii în privinţa celorlalţi jucători, deoarece mijlocaşul depistat pozitiv a fost răcit în perioada în care a fost testat. Cu toate acestea, el a declarat că Matei a greşit în momentul în care nu a comunicat cu medicul echipei, pentru ca acesta să supravegheze ce substanţe conţin medicamentele respective:
"Dacă o să iasă pozitiv, atunci 100% o să fie suspendat. Este un lucru normal şi este şi corect. Cine greşeşte, să plătească. Aşa e în viaţă. Dacă a greşit, atunci să plătească. Dacă nu a greşit, atunci e şi mai bine. Revine după accidentare. Din păcate, pentru următoarele 6 săptămâni, e out de la echipă. Dacă o să fie negativ testul B, lucrurile merg mai departe şi uităm de acest episod.
Eu nu cred. Nu au cum să iasă şi alţii. Nu a fost toată lumea răcită. Noi avem o regulă strictă. Doctorul trebuie să supravegheze tot ce iau jucătorii. Nu ştiu de ce nu l-a sunat pe doctorul echipei dacă poate să ia un medicament sau nu. Aici jucătorul a greşit", a mai spus patronul celor de la Sepsi.
Cosmin Matei, uluit de testul pozitiv: "Am fost foarte mirat"
Potrivit sportpesurse.ro, substanţa depistată în organismul lui Cosmin Matei se numeşte 5-metilhexan-2-amină şi se află pe lista de stimulente interzise, publicată de ANAD.
Este vorba despre un stimulent pe termen scurt care oferă un plus de viteză, energie şi tonus muscular. Cosmin Matei nu a vrut să vorbească foarte mult despre acest subiect, dar a declarat că a fost răcit în perioada respectivă şi că a luat mai multe suplimente şi medicamente:
"Am fost foarte mirat. Sunt uluit! Nici nu știu ce să spun. Și nici nu vreau să vorbesc deocamdată. Vă rog să mă înțelegeți!
E o anchetă în desfășurare. Îmi doresc foarte mult să aflu ce s-a întâmplat, de fapt. Și de unde a apărut această substanță. Am fost răcit în acea perioadă. Am luat mai multe suplimente, medicamente, dar vom vedea ce ne vor indica analizele", a declarat Cosmin Matei, potrivit sursei mai sus menţionate.